|  |
| --- |
| **GARANTI Eiendomsmegling** | 3. oktober 2016 |

# Borettslagsleiligheter: prisnedgang i september

**Prisstatistikk fra GARANTI Eiendomsmegling viser at prisene på omsatte borettslagsleiligheter gikk ned med 2,6 prosent i september.**

Prisene på borettslagsleiligheter er 2,6 prosent lavere i september 2016 sammenlignet med august 2016. Gjennomsnittlig kvadratmeterpris for borettslagsleiligheter var i september 2016 på 36 520 kroner, mens det tilsvarende tallet i august 2016 var på 37 485 kroner.

I løpet av de siste 12 månedene har prisene steget med 8,8 prosent. For 12 måneder siden var gjennomsnittlig kvadratmeterpris på borettslagsleiligheter 33 560 kroner.

- Etter kraftig oppgang i juli og august må prisnedgangen denne måneden ses på som en korreksjon. Dette er femte året på rad vi har hatt tilsvarende utvikling, med oppgang i august og nedgang i september. Så langt i år har prisene steget med i overkant av 10 prosent, sier administrerende direktør Stein Drogseth i GARANTI Eiendomsmegling.

**Høyere omsetningshastighet i september**

Sammenlignet med forrige måned gikk antall omsetningsdager ned denne måneden. Med omsetningsdager menes antall dager mellom første annonsedag og dagen der selger aksepterer budet. Gjennomsnittlig antall omsetningsdager i september 2016 var 40 dager. Det er 8 dager mindre enn i august 2016, og 2 dager mindre enn på samme tid i fjor.

- Boligene går raskere unna enn i august, og vi har også solgt flere boliger denne måneden sammenlignet med september i fjor, sier Drogseth.

**For ytterligere informasjon:**

Stein Drogseth, administrerende direktør, tlf 977 44 005

**Om GARANTI Eiendomsmegling:**

GARANTI eies av 20 boligbyggelag, som forvalter innpå 100.000 boliger, hovedsakelig i borettslag tilknyttet boligbyggelagene. Rundt 60 prosent av de forvaltede boligene er blokkleiligheter, mens de øvrige er ulike former for småhusløsninger.

Garantilagenes boliger er relativt homogene, og kvaliteten og størrelsen på omsatt boligmasse forandrer seg dermed lite blant de ca 700 borettslagsboligene som blir omsatt pr måned. Dette bidrar til å styrke kvaliteten på Garantis prisstatistikk som indikator på boligprisutviklingen i Norge. Garantis prisstatistikk er den mest omfattende månedlige prisstatistikken for borettslag i Norge. Prisstatistikken er utarbeidet i samarbeid med Opinion AS.

Se også: [www.garanti.no](http://www.garanti.no)